চাপে পড়ে টাকা ফেরত দিলেন সাবিত্রী মিত্র। চশমার খরচ বাবদ নেওয়া এক লাখ টাকা সরকারকে ফিরিয়ে দিলেন। মন্ত্রীর একলাখি চশমা নিয়ে আজ বিধানসভায় মুখ্যমন্ত্রীর বিবৃতি দাবি করেন বিরোধীরা। বিতর্কের মুখে এরপরই টাকা ফেরত দেন উদ্বাস্তু ও পুনর্বাসন মন্ত্রী।  
 ব্যুরো: চাপে পড়ে টাকা ফেরত দিলেন সাবিত্রী মিত্র। চশমার খরচ বাবদ নেওয়া এক লাখ টাকা সরকারকে ফিরিয়ে দিলেন। মন্ত্রীর একলাখি চশমা নিয়ে আজ বিধানসভায় মুখ্যমন্ত্রীর বিবৃতি দাবি করেন বিরোধীরা। বিতর্কের মুখে এরপরই টাকা ফেরত দেন উদ্বাস্তু ও পুনর্বাসন মন্ত্রী।   মন্ত্রী-বিধায়করা চশমার খরচ বাবদ সর্বাধিক পাঁচ হাজার টাকা পেতে পারেন। নিয়ম এটাই। কিন্তু, সাবিত্রী মিত্রর জন্য নিয়ম শিথিল করেছে রাজ্য সরকার। মুখ্যমন্ত্রীর হাতে থাকা স্বরাষ্ট্র দফতরের নির্দেশিকাতে বলাও হয়েছে সে কথা। সাবিত্রী মিত্র চশমার পিছনে খরচ করেছেন এক লাখ টাকা। বিল জমা দিয়ে সরকারের কাছ থেকে সে টাকা ফেরতও পেয়ে যান। স্বরাষ্ট্র দফতরের নির্দেশিকা বলছে,সাধারণ নিয়ম শিথিল করে মন্ত্রী সাবিত্রী মিত্রকে চিকিত্সার খরচ বাবদ ১,১০,০৭৮ টাকা দিতে নির্দেশ দেওয়া হচ্ছে। এর মধ্যে চশমার খরচ ৯৯,৮৮০ টাকা। ওষুধের খরচ ১০,১৯৮ টাকা।
 
মন্ত্রীর একলাখি চশমা নিয়ে বৃহস্পতিবার সরগরম হয়ে ওঠে বিধানসভা। সরব হন বিরোধীরা। মুখ্যমন্ত্রীর বিবৃতি দাবি করেন সিপিআইএম বিধায়ক আনিসুর রহমান। বাম আমলে তত্‍কালীন মন্ত্রী মানব মুখোপাধ্যায়ের স্ত্রীর তিরিশ হাজার টাকা চশমার বিল নিয়ে সরব হয়েছিলেন মমতা বন্দ্যোপাধ্যায়। এ বার, মন্ত্রিসভায় তাঁর সহকর্মীই চশমা বিতর্কে জড়িয়ে সরকারকে অস্বস্তিতে ফেললেন।